Időközi választást tartanak Szakonyban vasárnap
Polgármestert és képviselő-testületet is választanak vasárnap Szakonyban.
Polgármesterre és a képviselő-testület tagjaira is voksolnak a helyiek a hétvégén. Az időközi választásra azért volt szükség, mert tavaly októberben feloszlatta magát a képviselő-testület. Az eddigi, függetlenként megválasztott polgármester, Csenár Mátyás mellett a korábbi testületi tag, Reseterits-Boros Evelin is indul a település vezetéséért. 

A korábbi testületi tagok – Kövesi Gábor, Baráth Zoltán, Büki István – mellett négy független jelölt indul: Pető Beatrix, Erdélyi Zoltán, Hanis Árpád és Reichardt Vilmos József – tudtuk meg Czipetics Györgyné jegyzőtől. 

A beadott településfejlesztési pályázatok elbírálását a vasárnapi voksolás nem befolyásolja, de a tervezett beruházások megkezdése csúszhat az időközi választás kihirdetése miatt. 

A 481 lélekszámú Szakonyban a választásra jogosultak száma 398. Terveink szerint lapunk keddi számában számolunk be a választás részletes eredményéről.
#választás #időközi választás #önkormányzat #Szakony